
RAPORT  COMUN
    asupra propunerii  legislative  pentru modificarea  şi  completarea

 Legii nr.1/2000 privind  reconstituirea dreptului de proprietate asupra terenurilor agricole şi  celor forestiere, solicitate  potrivit prevederilor Legii fondului funciar nr.18/1991 şi  ale Legii nr.169/1997
                  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru agricultură, silvicultură, industrie alimentară şi  servicii specifice, au fost sesizate spre dezbatere, în fond, cu propunerea legislativă  pentru modificarea  şi  completarea Legii nr.1/2000 privind  reconstituirea dreptului de proprietate asupra terenurilor agricole şi  celor forestiere, solicitate  potrivit prevederilor Legii fondului funciar nr.18/1991 şi  ale Legii nr.169/1997 , trimisă cu adresa  Pl-x  371 din 7  mai  2007.    
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins prezenta propunere legislativă, în şedinţa din  2 mai 2007.

Consiliul Legislativ a avizat favorabil iniţiativa legislativă,  conform avizului nr. 1808 din  27  decembrie 2006.

Guvernul, prin punctul de vedere transmis cu adresa nr. 158 din 18 ianuarie 2007, nu susţine adoptarea acestei  propuneri  legislative.

Comisia pentru drepturile omului, culte şi problemele minorităţilor naţionale a avizat negativ iniţiativa legislativă, conform avizului transmis cu adresa nr. 25/324 din 15  mai 2007. 

 

Propunerea legislativă supusă dezbaterii are ca obiect de reglementare completarea Legii nr. 1/2000 privind reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi ale Legii nr. 169/1997, cu modificările ulterioare, în sensul  că 
atribuirea terenurilor din fondul bisericesc ce au aparţinut Bisericii Greco-Catolice unite cu Roma, să se facă proporţional cu numărul de credincioşi aparţinând Bisericii Greco-Catolice unite cu Roma şi Bisericii Ortodoxe Române, ţinându-se cont de realităţile concrete şi de situaţia existentă în România.
În conformitate cu prevederile art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi  şi ai Comisiei pentru agricultură, silvicultură, industrie alimentară şi  servicii specifice au examinat propunerea legislativă susmenţionată în şedinţele din 29 mai 2007 şi , respectiv 4 iunie 2007. La dezbateri a participat, în  calitate de invitat, din partea Ministerului Agriculturii şi Dezvoltării Rurale, domnul Istvan Töke – secretar de stat. 
Din numărul total de 27 membri ai Comisiei juridice, de disciplină şi imunităţi au participat  la dezbateri 16 deputaţi, iar la Comisia pentru agricultură, silvicultură, industrie alimentară şi servicii specifice, din numărul total de 26 membri au participat  la dezbateri 25 de deputaţi.
În urma examinării iniţiativei legislative, a punctului de vedere al Guvernului, a opiniilor exprimate de către membrii Comisiilor, precum şi de către invitat, s-a constatat că prin Legea nr. 247/2005 s-a consacrat supremaţia reconstituirii dreptului de proprietate în faţa constituirii dreptului de proprietate privată. Reglementările propuse prin această iniţiativă legislativă cu  privire la  predarea terenurilor care au  aparţinut Bisericii Române Unite  cu  Roma          (greco-catolică), Bisericii Ortodoxe Române,  contravin acestui  principiu.

De asemenea, în punctul de vedere transmis, Guvernul precizează că, prin adoptarea acestei iniţiative legislative, Biserica Greco-Catolică va fi lipsită de bunurile care i-au aparţinut şi  asupra cărora a fost proprietarul legitim până la momentul desfiinţării acestui cult, prin Decretul nr. 358/1948.
Faţă de cele menţionate mai sus, membrii celor două Comisii au hotărât, cu majoritate de voturi (3 voturi împotrivă), să propună plenului Camerei Deputaţilor respingerea propunerii legislative  pentru modificarea  şi  completarea Legii nr.1/2000 privind  reconstituirea dreptului de proprietate asupra terenurilor agricole şi  celor forestiere, solicitate  potrivit prevederilor Legii fondului funciar nr.18/1991 şi  ale Legii nr.169/1997.
În raport cu obiectul şi conţinutul său, ce vizează modificarea unor legi organice,  propunerea  legislativă face parte din categoria legilor organice. 

                   PREŞEDINTE,                                           PREŞEDINTE,                                          
                  Sergiu ANDON                         Attila Béla Ladislau KELEMEN
                   SECRETAR,                                                SECRETAR,
                  George BĂEŞU                                         Vasile MOCANU
         Consilieri,                                 
    Dumitra Diaconu
   Anton Păştinaru

